Adam Ružička

**Adam Ružička** (* 11. máj 1999, Bratislava) je slovenský hokejový útočník, ktorý je v súčasnosti voľný hráč. Naposledy pôsobil v tíme KHL Spartak Moskva. Do sezóny 2023/24 pôsobil v NHL, naposledy v tíme Arizona Coyotes, ale klub s ním predčasne ukončil spoluprácu po tom, čo hokejista zverejnil na sociálnych sieťach video, ktoré zachytávalo, ako manipuluje s bielym práškom neznámeho pôvodu usporiadaným do čiary ako kokaín.

## Hráčska kariéra
S hokejom začínal v bratislavskom Ružinove, odkiaľ neskôr prestúpil do Pardubíc. Hrával v českej najvyššej súťaži určenej hráčom mladším ako dvadsať rokov a napriek tomu, že patril medzi najmladších, zbieral bod na zápas. Výbornými výkonmi upútal pozornosť Slovanu Bratislava, ktorý Ružičku draftoval v prvom kole draftu KHL.

Belasí mali záujem priviesť talentovaného útočníka do tímu, ale Ružička uprednostnil odchod do zámoria. Svoje rozhodnutie odôvodnil cieľom navyknúť si na americký štýl hokeja a tiež obavou, že by sa mu v KHL nedostalo dostatočného priestoru na ľade.

Ružička sa pripojil k tímu Sarnia Sting v ontárijskej hokejovej lige v sezóne 2016/17, na konci ktorej ho draftovalo do NHL mužstvo Calgary Flames. Zvolili si ho vo štvrtom kole draftu. V lige OHL vydržal do roku 2019.

V apríli 2019 sa dohodol na vstupnej zmluve s Calgary Flames. Prvé dve sezóny strávil v AHL v drese farmárskeho celku Stockton Heat. V NHL debutoval na konci sezóny 2020/21. Od sezóny 2022/23 bol stabilnou súčasťou prvého tímu Flames, v ktorej zaznamenal dvadsať bodov za šesť gólov a štrnásť asistencií.

V tíme vytrval do januára 2024. Po neuspokojivých výkonoch, kedy v ročníku 2023/24 zapísal iba deväť bodov v 39 stretnutiach, ho vedenie mužstva umiestnilo na listinu nechránených voľných hráčov, z ktorej si ho stiahla Arizona Coyotes. Za Arizonu stihol odohrať len tri zápasy, než s ním klub rozviazal kontrakt. Dôvodom na ukončenie spolupráce bol príspevok uverejnený na sociálnych sieťach, ktorý zachytáva hokejistu, ako manipuluje s neznámym bielym práškom.

Medzi rokmi 2024 – 2026 pôsobil v nadnárodnej lige KHL. Hral za tím Spartak Moskva, ale v klube predčasne ukončil pôsobenie v marci 2026. V Spartaku zastával pozíciu asistenta kapitána.

## Reprezentácia
Slovensko reprezentoval na šampionátoch mládežníckych vekových kategórii. Na turnaji osemnástok sa predstavil dvakrát, v rokoch 2016 a 2017. Na majstrovstvách sveta dvadsaťročných štartoval hneď zo tri razy, v rokoch 2017, 2018 a 2019.

Národný tím na profesionálnej úrovni prvýkrát reprezentoval v auguste 2021 na olympijskej kvalifikácii, ktorá sa konala v Bratislave. Dvomi gólmi v troch zápasoch sa výraznou mierou podieľal na postupe na záverečný turnaj pod piatimi kruhmi. Na olympiáde sa ale napokon nepredstavil, keďže sa hráčom NHL štart odoprel.

V súvislosti s kontroverzným videom bol z reprezentácie dočasne vylúčený. Vrátil sa do nej až počas olympijského turnaja 2026. V šiestich olympijských zápasoch strelil dva góly a pridal tri asistencie.

## Osobný život
V detstve ho otec chcel prihlásiť na tenis. O tom, že sa bude venovať hokeju, rozhodla mama. Jeho švagor je hokejista Michal Čajkovský.

## Referencie

## Externé odkazy
* 

Kategória:Narodenia 11. mája
Kategória:Narodenia v 1999
Kategória:Slovenskí hokejisti
Kategória:Slovenskí hokejoví útočníci
Kategória:Hokejisti Spartaku Moskva
Kategória:Hráči Arizona Coyotes
Kategória:Hráči Calgary Flames
Kategória:Hokejisti draftovaní klubom Calgary Flames
Kategória:Hokejisti na Zimných olympijských hrách 2026
Kategória:Osobnosti z Bratislavy